Ruissalon telakka

**Ruissalon telakka** on alue Turun Ruissalon Hevoskarin niemessä. Alueen omistaa Turun kaupunki, joka on vuokrannut sen vuoteen 2062 asti Rederi AB Fakir -yhtiölle. Telakka sijaitsee Natura-alueella ja se kuuluu valtakunnallisesti arvokkaaseen Ruissalon ja Hirvensalon maisema-alueeseen.

## Historia

Insinööri Alexander Crichton perusti Hevoskarin niemeen vuonna 1889 veneveistämön, jonka nimi oli Turun Veneveistämö – Åbo Båtvarf. Telakalla valmistettiin yli 5800 puu- ja teräsalusta. Aluksia myytiin ulkomaille, yhteensä viidelle eri mantereelle.

Vuonna 1892 veistämön osti varakonsuli G.A. Lindblom. Lukuisten omistajamuutosten jälkeen yhtiöstä tuli osakeyhtiö vuonna 1907. 

Veistämö rakensi aluksi purjeveneitä, mutta kun venemoottorit alkoiva yleistyä 1900-luvun alussa, alettiin valmistaa moottoriveneitä. Veistämössä tehtiin esimerkiksi soutu-, purje- ja moottoriveneitä, kookkaita huvialuksia ja työveneitä viranomaisille. Torpedoveneitä ja miinanraivaajia ostivat keisarillisen Venäjän laivasto ja myöhemmin Suomen laivasto.

Tunnettuja veistämön aluksia ovat muun muassa nykyisin Forum Marinumille kuuluva kirjailija Göran Schildtin Daphne, laivanvarustaja Hans von Rettigin Clipper, akateemikko Yrjö Väisälän Johanna, Henrik Ramsaylle tehty Regina ja Gunnar L. Stenbäckin suunnittelema Hai-vene Ginger L-80.

Turun Veneveistämö – Åbo Båtvarv -veistämön toiminta päättyi vuonna 1954, jolloin Turun kaupunki lunasti yhtiön vuokraoikeuden, rakennukset ja telakan 15 miljoonalla markalla Rakennukset siirtyivät Turun sataman käyttöön.

Joakim Håkansin yhtiö Rederi AB Fakir vuokrasi vuonna 2013 Turun kaupungilta käyttöönsä Ruissalon telakan. Kaupungin käyttöön jäi noin puolet alueen rakennuksista, joiden tiloissa toimi esimerkiksi Turun ympäristötoimi ja Ruissalon luontokeskus Tammenterho.

Tammikuussa 2016 Joakim Håkans lisäsi omistustaan ostamalla Ruissalon telakalta laiturit ja kolme rakennusta: autokorjaamo- ja varastorakennuksen, luontokoulurakennuksen ja suulin. Vuoteen 2040 asti vuokrattu pienvenesataman laiturialue toimii vierasvenesatamana. Samalla Turun kaupungin luontokoulu muutti Turun yliopiston ylläpitämään Ruissalon kasvitieteelliseen puutarhaan.

Huhtikuussa 2018 Håkans osti Westin-salin, joka oli toiminut veistämösalina.

## Alue
Ruissalon telakka sijaitsee Ruissalon Hevoskarin niemessä. Alueen pinta-ala on 2,7 hehtaaria. 

## Organisaatio
Telakan toiminnasta vastaa Rederi AB Fakir -yhtiö. Telakan liikevaihto on noin miljoona euroa ja se työllistää kesäisin noin 70 henkilöä ja talviaikaan noin 20 henkilöä. Telakan kaupallisena johtajana toimii Julius Håkans, joka vastaa mun muassa ravintolatoiminnasta.

## Toiminta
Telakka toimii klassikkoveneiden korjaustelakkana, joka työllistää itsenäisiä puuseppäyrittäjiä. Paikalla on myös neljä tapahtumasalia, kaksi ravintolaa, kahvila, kesäteatteri, sisustusliike, sepän paja ja Alfons Håkansin toimisto. 

Telakalla on peruskorjattu esimerkiksi Parkki Sigyn vuonna 2020.

830-neliöisessä Lindblom-salissa järjestetään konsertteja ja juhlia. Sali sai nimensä turkulaiselta venesuunnittelija Jarl Lindblomilta.

### Alukset
Ruissalon Telakka omistaa useita alueella vuosina 1889-1954 alueella toimineen Turun Veneveistämön valmistamia purje- ja huviveneitä. Alueella kunnostettavat puuveneet ovat yleisesti nähtävillä ja purjehduskautena Turun meripartiolaisten koulutuskäytössä. Telakan omistuksessa ovat muun muassa:  
*Airawata, valmistunut vuonna 1923
*puiset viitosveneet Marianne, Lina, Barbro ja Marina, 
*puinen kuutosvene Merenneito II ja
*puinen kasivene Sphinx

Yhtiöllä on myös kaksi jokilauttaa, jotka liikennöivät kesäaikaan Aurajoella, Jakke Jokilautta ja Högsåran vanha lossi.

### Tapahtumat
Ruissalon Telakka isännöi Airisto Classic Regattaa eri turkulaisseurojen kanssa. Vuonna 2025 se järjestää kahdeksikkojen (8mR) 
maailmanmestaruusregatan.

### Vierasvenesatama
Uudistettu vierasvenesatama avattiin kesäkuussa 2018. Satamassa on 40 paikkaa ja vierailijoille tarjotaan muun muassa sähköä, vettä ja suihkutilat. Kesällä 2017 satama oli vain päiväkäytössä.

## Tunnustuksia
*Vuonna 2020 Turun Ruissalon telakka sai hyvän rakentamisen palkinnon Turun kaupunkityöryhmältä. Telakka-alueen uudistamisesta vastasivat Håkans-perheen ohella Forum Marinum, Turun kaupunki, Arkkitehtitoimi Leino ja Sigge Arkkitehdit.
*Vuonna 2022 Håkans-perhe palkittiin Ruissalon historiallisen telakka-alueen monipuolisesta kehittämisestä ja alueen avaamisesta yleisölle Visit Turun vuosittain jaettavalla Matkailun Oskarilla.

## Lähteet